**СЛОВО НА КМЕТА НА ОБЩИНА ШУМЕН**

**ПО ПОВОД НАЦИОНАЛНИЯ ПРАЗНИК 3 МАРТ 2024 Г.**

Уважаеми народни представители,

Уважаеми г-н Областен управител,

Уважаема г-жо Председател на Общинския съвет - Шумен

Скъпи съграждани и гости на град Шумен,

В днешния празничен ден всеки българин, където и да е по света, ще издигне българското знаме като израз на национална гордост, на единство и самочувствие.

Днес ние сме свободни заради усилията и саможертвата на поколения български просветители, революционери и национални герои - Раковски и Караджата, Ботев и Левски, будителите и възрожденците, строителите на съвременна България.

На тази дата се покланяме пред делото на всички знайни и незнайни герои и жертви, които българският народ даде в борбата си за национална независимост. Признателни сме и почитаме паметта на хилядите войни и доброволци от много народи – руснаци, румънци, финландци, поляци, украинци, сърби, черногорци, естонци, литовци, латвийци и други, загинали в Руско-турската война от 1877-1878 г. Подвигът им няма да бъде забравен и българският народ винаги ще се прекланя с благодарност пред тяхната саможертва!

Убеден съм, че днес, във време на изпитания и предизвикателства ще съхраним паметта на войните, оставили костите си по бойните полета, ще запазим възрожденския си стремеж да заемем своето достойно място в европейското семейство и да бъдем равни на другите европейски народи.

Убеден съм също, че не трябва да пестим сили за благото на България. Дължим го на нашите предци, които мечтаеха, работиха и проливаха кръвта си за нея. Дължим го и на нашите деца, които един ден, също като нас, ще могат свободно да извикат: „Да живее България!“ И ще веят гордо родния трибагреник, а децата им ще сричат „Аз съм българче“.

**Нека пазим и укрепваме българската държавност!**

**Да пребъде България!**